Managerul Spitalului de Psihiatrie din București către angajați: ”Îmi vine să vă dau foc!”. Achiziții la prețuri triple printr-o firmă de casă! UPDATE: Primăria renunță la manager! 33 de medici și asistente, dintre care doi directori și 11 șefi de secție, au adresat acum o lună un memoriu către Gabriela Firea, care n-a răspuns. Managera spune că e victima unui puci

miercuri, 22 martie 2017, 6:59

„COMUNICAT DE PRESĂ

Referitor la informațiile apărute în spațiul public despre conflictul de la Spitalul „Prof. Dr. Al. Obregia”, biroul de presă al PMB este împuternicit să facă următoarele precizări:

În momentul depunerii la Primărie a memoriului întocmit de către directorul medical, Dr. Adela Ciobanu, și susținut și de alte cadre medicale și de conducere, prin care erau semnalate anumite disfuncționalități de ordin managerial la nivelul conducerii spitalului, tocmai se încheiase o misiune de verificare a Corpului de Control al Primarului General, nefiind însă redactat Raportul.

Primarul General a dispus ca Raportul Corpului de Control să fie întocmit cu celeritate, iar reprezentanții Administrației Spitalelor și Serviciilor Medicale București (ASSMB) să verifice și acuzațiile privind comportamentul calificat drept abuziv al managerului spitalului, Dr. Monica Boer.

În acest scop, o echipă a ASSMB formată din director și directorul medical s-a întâlnit cu toate părțile aflate în conflict, pentru a căuta soluții de detensionare a situației. De asemenea, reprezentanții ASSMB au purtat discuții informale cu mai mulți angajați ai spitalului, în încercarea de a elimina pe cât posibil factorul subiectiv din acuzațiile formulate.

Având în vedere propriile observații cât și concluziile preliminare ale Raportului Corpului de control, conducerea ASSMB a propus ca mandatul de manager al dnei Dr. Monica Boer să nu mai fie prelungit după 31.03.2017, dată la care expiră marea majoritate a contractelor de management ale directorilor spitalelor aflate în administrarea Primăriei Capitalei.

Pentru a asigura o desfășurare optimă a concursurilor pentru ocuparea posturilor de manager, la unele spitale vor fi prelungite actualele contracte de management, în conformitate cu prevederile legii, cu încă 3 luni, în timp ce la celelalte ASSMB va declanșa imediat procedurile privind selectarea noilor manageri”.

Potrivit mărturiilor angajaților dintr-un mare spital, Florin Secureanu nu e un caz izolat în clinicile care aparțin de Primăria Bucureștiului!

Secureanu nu a fost singurul manager protejat de către Sorin Oprescu și despre care angajații spun că a transformat spitalul în propria moșie.

Ca și Secureanu, Monica Boer conduce spitalul ”Alexandru Obregia” cu insulte pe care angajații le redau în scris în mai multe memorii.

În plus, facturile aflate în posesia ziarului arată cum firme de casă vând către ”Obregia” la prețuri triple, de la aparate medicale și pînă la ouă și ulei!

Încurajați de lucrurile care ies la iveală în sistemul medical, 33 de oameni din spital, printre care doi directori și aproape toți șefii de secție, mulți dintre ei profesori de medicină, trimit memorii în ultima lună Gabrielei Firea și amenință cu demisia în masă.

Ca și în cazul Secureanu, nimic nu s-a întâmplat până azi, când lucrurile ies la iveală.

După ce inițial evitase orice dialog cu ziarul, aseară târziu Monica Boer a acceptat să explice situația.

Ea susține că autorii memoriilor alcătuiesc ”o gașcă de boicot”.

Managerul Boer insistă că nu a comis nimic ilegal și că ”unii din spital vor să mă schimbe ca să numească ei pe cine doresc, aceasta-i miza!”.

De Mirela Neag, Răzvan Luțac și Cătălin Tolontan

Ca și ”Malaxa”, Spitalul de Psihiatrie ”Obregia” face parte din lista celor 19 clinici administrate de Primăria Capitalei.

”Din păcate, apartenența la Primărie nu este singurul punct comun cu Malaxa!”, spune medicul Adela Ciobanu, directorul medical.

1.229 de paturi are ”Alexandru Obregia”, unul dintre cele mai mari spitale psihiatrice din Europa de Est

Instituția din Berceni e cunoscută în toată țara sub numele său vechi: Spitalul 9.

”De multă vreme, noi suportăm aici de la managerul Monica Boer ceea ce pățeau colegii din Malaxa de la managerul Florin Secureanu”, adaugă Ciobanu.

”Noi” înseamnă medici, asistente și personalul administrativ al spitalului.

”Nu ne scoate din «putori»”

”Managerul Monica Boer a intrat în birou și ne-a spus că suntem autiste și că îi vine să ne dea foc!”, exemplifică Maria Badea, fost angajat la Resurse Umane.

”Țipă la mine și nu ne scoate din „putori””, depune mărturie și directorul de îngrijiri al spitalului, asistenta Doina Călinescu.

Amploarea declarațiilor de la ”Obregia” este neobișnuită pentru un sistem medical dominat de frică.

Ce se întâmplă aici, în cel mai mare spital de psihiatrie din țară, de au decis angajaţii să-și asume mărturiile?!

Asistăm la o răfuială și la ”o încercare de schimbare”, așa cum afirmă managerul Monica Boer, sau la trezirea unor oameni, dintre care unii au semnat documente de achiziții de care acum se tem?

”Demisie în bloc”

Pe 23 februarie 2017, alături de alți colegi, 11 șefi de secție semnează cu nume și prenume un memoriu împotriva managerului Monica Boer.

Directorul medical și directorul de îngrijiri deschid lista.

Memoriul este adresat primarului Gabriela Firea. De la care primesc tăcere.

Doctorii și asistentele, în total 33 de semnatari, acuză ”o atmosferă tensionată”, ”expresii vulgare și necontrolate ale doamnei manager”.

Și invocă ”o demisie în bloc”.



Primul memoriu al medicilor de la Spitalul Obregia către primarul Gabriela Firea

”Suntem sătui de înjurături și amenințări”

Cum nu primesc niciun răspuns, medicii reiau inițiativa pe 13 martie 2017.

Trimit un nou memoriu în care cer demisia Monicăi Boer.

De data asta, adaugă și Ministerul Sănătății printre destinatari.

Semnatarii sunt directoarele Adela Ciobanu și Doina Călinescu, 11 șefi de secții, medicii Cătălina Tudose, Mirela Manea, Dana Craiu, Maria Ladea, Eduard Motoescu, Bogdan Patrichi, Maria Gabriela Puiu, Carmen Udrea, Radu Teodorescu, Irina Dan, Anca Tănase și doi doctori din cadrul secțiilor, Radu Teodorescu și Catrinel Iliescu.

În document, oamenii redau o parte din amenințările primite.

”Lucrăm cu creierul omului bolnav și ne expunem viața și sănătatea unor factori de stres foarte mari. Suntem sătui de insultele, înjurăturile și amenințările managerului” Memoriul celor 33 de medici și asistente

Când Gazeta îi contactează semnatarii ca să detalieze memoriile expediate către autorități, ei susțin că managerul folosește următoarele expresii:

” Taci dracului că te plesnesc !”.

!”. ”Putorile astea de medici”.

La rândul ei, directoarea financiară Simona Tăvârlău Gigi, ”omul managerului”, se adresează medicilor astfel:

”Proaste și handicapate”.

Ca și în ”cazul Malaxa”, miza acestui comportament nu e doar conflictul orgoliilor, susțin ei.

Ci și banii, ca sublimare a controlului celorlalți.

Oprescu, îngerul comun pentru Secureanu și Boer

Într-una din scenele în care Florin Secureanu își insulta colegii, fostul șef de la ”Malaxa” exclamă: ”Asta e, mergem toți la pușcărie în p… mea!”.

Vorbe asemănătoare, țintite direct pe ei, susțin angajații că se aud la ”Obregia”: ”Vă dau pe mâna Parchetului” și ”Vă fac dosar penal!”.

Relatarea îi aparține Mariei Badea, care a trimis și ea un memoriu în care narează ce se întâmpla în biroul de Resurse Umane.

Sunt patru memorii cu totul!

De unde venea siguranța lui Florin Secureanu, de unde își extrage eternizarea Monica Boer, managerul în vârstă de 43 de ani?

”De la Sorin Oprescu”, răspunde unul dintre medicii semnatari.

”Numită manager la ”Obregia” în 2009, Monica Boer face parte din cercul de directori favoriți ai lui Sorin Oprescu. Dovadă că nu i s-a întâmplat nimic, deși aici s-au petrecut lucruri inimaginabile cu banii publici”, spune doctorul.

Firma ”Nășicii”

În memorii, medicii de la ”Obregia” discută despre ”firme de casă”, dar nu dau exemple.

Ele există însă.

Fondată în 2012, firma Freemac Med SRL se ocupă de “comerțul cu ridicata al produselor farmaceutice”.

Administratorul Freemac este Camelia Ștefu, 50 ani.

”Monica Boer îi spune Cameliei “Nășica”. Sunt foarte apropiate”, explică oamenii din spital.

Cu 5 angajați, Freemac a făcut în 2015 afaceri de 1,64 milioane de euro.

Printre clienți: ”Malaxa”, Spitalul Județean Ilfov, ”Obregia”.

Altfel spus: Florin Secureanu, Eduard Armeanu, Monica Boer.

2009 este anul în care au fost numiți manageri Armeanu și Boer. În 2007 fusese angajat Secureanu

În 2015, toți trei ei sunt manageri în spitalele cu care Freemac încheie contracte.

Acești oameni nu doar că se cunosc între ei, ceea ce e de înțeles în lumea mică a managerilor de spital, dar sunt parte a aceluiași inel de fier călit în influențele politice ale șefilor Capitalei.

Ei urlă la angajați.

Ei fac afaceri cu firme de casă, unele comune tuturor celor trei spitale!

Ei sunt lăsați în pace de Sorin Oprescu, dar și de Gabriela Firea.

Singurul lucru care îi face să reacționeze nu sunt plîngerile subordonaților sau constatările organelor de control.

Ci expunerea publică.

Documentele achizițiilor supraevaluate

Bonurile de recepție pe care Gazeta le-a obținut din interiorul Spitalului de Psihiatrie ”Obregia” indică prețuri neobișnuite în livrările de la Freemac.



Spitalul plătește pe un perimetru computerizat tip Humphrey suma de 28.900 de euro.

”De fapt, prețul de piață este de 16.000 de euro”, spune unul dintre oamenii din spital.

Angajații de la ”Obregia” arată ziariștilor Gazetei un tabel ”cu supraevaluările de la Nășica”.

2.300 de euro susțin medicii că este prețul normal al unui spirometru

7.000 de euro plătește ”Obregia” pentru un spirometru tip Pro Plus BTL-80

Factura unui aparat de developat filme radiologice Carestream, tot de la Freemac, a costat 18.000 de euro, ”în condițiile în care cotația normală e de 4.000 de euro”.

”Aparatul a fost adus în radiologie fără carte tehnică, fără bon de recepție”, susțin oamenii de la ”Obregia”.

ALTE EXEMPLE:

Ouă și ulei la preț dublu

Achizițiile care au sărit în ochi personalului din ”Obregia” nu se mărginesc la echipamente medicale.

Ele ajung în zone aparent derizorii, dar unde se învârt bani buni.

Cantina spitalului.

Pe 9 decembrie 2016, s-au cumpărat 3.000 de ouă la 70 de bani bucata de la Taube Impex.

”În mod normal, ouăle cumpărate en gros n-ar trebui să depășească 30 de bani bucata”, spune cineva din spital.

Pe 15 martie 2013, s-au cumpărat 900 de litri de ulei de la firma Geomar Dinamic SRL. La 8,10 lei litrul. În total, spitalul achită 9.039 de lei.

”Prețul e dublu pentru că un litru de ulei bun – și cumpărat la bucată, nu en gros! – costă 4-5 lei”, susțin aceiași oameni din spitalul de psihiatrie.



Facturile prin care Spitalul Obregia cumpăra ouă și ulei la suprapreț

Întrebarea este: nimeni n-a observat ce face managerul Monica Boer?

Nici Sorin Oprescu și nici Gabriela Firea?

Ba da.

Mâine vom afla cine s-a sesizat și ce s-a întâmplat.

Întâi a evitat să vorbească, azi-noapte s-a răzgândit și a sunat

Monica Boer este, potrivit unor apropiați, în concediu medical. Căutată insistent de către Gazetă, a evitat să discute deși a primit mesajele.

Aseară, după ce a simțit că ziarul urmează să publice această primă parte a investigației, ea a încercat, printr-un alt angajat al spitalului, să afle ce se întâmplă.

”Unii oameni încearcă un puci. Vă va suna managerul ca să explice”, a sunat asigurarea omului care a sunat echipa Gazetei din partea Monicăi Boer.

Aproape de 10 noaptea, a sunat Monica Boer.

-Bună seara, doamnă manager, știți probabil că mai multe memorii critică felul în care vă comportați cu oamenii.

-Memorii?

-Da. Doctori și asistente susțin că-i amenințați.

-În nici un caz! Eu nu vorbesc niciodată așa, cu nimeni. Nu e felul meu.

”Directorul ASSMB s-a lămurit cine e de vină!”

-Discutăm despre un memoriu semnat de 33 de angajați și de altul semnat de doi directori plus de 11 șefi, aproape toți șefii de secție.

-Știu despre ce vorbiți. Mi-a fost citit memoriul la telefon pentru că a fost un control făcut de domnul director Răzvan Nițu, șeful ASSMB. Dânsul a venit în spital și a vorbit incognito cu angajații. Nu a existat nici unul care să confirme ce scrie în memoriu.

-Asta e modalitatea de a verifica un memoriu?

-Nu numai asta, am fost de două ori la ASSMB și am prezentat documentele cerute.

-În privința limbajului, mint 33 de oameni, dintre care 11 șefi de secție?

-La 1 aprilie expiră mandatele managerilor. Asta e miza. Cineva din spital, directoarea medicală Adela Ciobanu probabil, vrea să-mi ia locul. Când directorul ASSMB Răzvan Nițu a ținut o ședință cu toată lumea, gașca aceasta de boicot s-a ridicat și a plecat. Total nepoliticos!

”Cred că această coalizare împotriva mea face parte din psihologia medicilor psihiatri, care se strâng împreună. Ei au fost mobilizați să facă asta” Managerul Monica Boer

”Am greșit niște proceduri”

-Suntem în posesia unor documente interne care indică prețuri supraevaluate.

-Nu sunt prețuri suparevaluate. Au fost niște proceduri greșite. Dar le-am modificat.

-Nu vă supărați, dar asta nu e opinia noastră. Ci a unor organe de control. Știți desigur că au existat organe de control care au sesizat supraevaluarea contractelor.

-Am contestat asta! Așa că deocamdată n-avem pe ce să vorbim.

-Vorbim pe documente și pe prețuri. Până și ouăle sau uleiul sunt la prețuri duble.

-Nu cred, dar există responsabilități pentru asta. Oamenii de la achiziții au răspunderea pentru ce cumpără. I-am trimis și la cursuri, ei știu exact ce au de făcut. Achizițiile se fac prin SEAP. Zilele trecute a venit la mine o fată de la achiziții și mi-a spus că a aflat la curs că dacă greșește ceva plătește o amendă de sute de milioane de lei vechi. Și că vrea să plece în privat.

-Iertați-ne, care e ideea a ceea ce spuneți?

-Că 80% din achiziții se fac, asta e legea, prin SEAP. Și că nu există posibilitatea de a supraevalua.

-La atâtea spitale s-a făcut tot prin SEAP și s-a supraevaluat.

-Nu la noi, la ”Obregia”.

-Pe fostul primar Sorin Oprescu și pe actualul primar Gabriela Firea îi cunoașteți?

-Personal, nu. Dacă domnul Oprescu mă vede pe stradă nu mă cunoaște. La doamna Firea am depus o cerere să intru în audiență, dar nu am nici un răspuns când va fi asta.

-Dar numele Camelia Ștefu și firma Freemac vă spun ceva? Fac afaceri cu spitalul și livrează echipamente.

-Nu. Nu cred. Ștef e numele unei prietene.

-Nu poate fi aceeași persoană, că ați ști dacă face afaceri cu spitalul, nu?

-Da, normal că aș ști. Dar nu e vorba de așa ceva! E un nume comun, nu-mi spune nimic. Să știți că nu eu ameninț oamenii, ci una dintre directoarele care a semnat a trimis unei doamne din spital un SMS amenințător. Care SMS a ajuns și el la ASSMB.

-Deci nu vă reproșați nimic nici ca profesionist și nici legal?

-Nu. Ca manager eu nu vorbesc așa cum zic ei. Iar pentru achiziții răspunde cine le face.